## Pravilnik o načinu ostvarivanja programa naukovanja i osposobljavanja za vezane obrte

### NN 86/1997 (21.8.1997.), Pravilnik o načinu ostvarivanja programa naukovanja i osposobljavanja za vezane obrte

# **MINISTARSTVO GOSPODARSTVA**

Na temelju članka 41. Zakona o obrtu ("Narodne novine" broj 77/93. i
90/96.) ministar gospodarstva, uz prethodno pribavljeno mišljenje ministra
prosvjete i športa i Hrvatske obrtničke komore, donosi

## **PRAVILNIK**

### **O NAČINU OSTVARIVANJA PROGRAMA NAUKOVANJA I OSPOSOBLJAVANJA ZA VEZANE OBRTE**

Članak 1.

Ovim Pravilnikom se propisuje način organiziranja i ostvarivanja naukovanja
te osposobljavanje za obavljanje vezanih obrta.

I. NAUKOVANJE

Članak 2.

Naukovanje obuhvaća savladavanje stručno-teorijskih i praktičnih sadržaja,
utvrđenih propisanim nastavnim planom i programom.

Članak 3.

Cilj naukovanja je obrazovanje i osposobljavanje naučnika za obavljanje
poslova u pomoćničkom zvanju za određeno zanimanje.

Članak 4.

Nastava stručno-teorijskih sadržaja naukovanja ostvaruje se u obrtničkim
i u drugim srednjim strukovnim školama.

Članak 5.

Obrtnička ili druga srednja strukovna škola može započeti s ostvarivanjem
nastavnog plana i programa naukovanja, ako ima:

- prostor, opremu i izabrane nastavnike za izvođenje nastavnog programa
naukovanja u skladu s normativima utvrđenim planom i programom,

- izvedbeni plan i program teorijskog i praktičnog dijela naukovanja
izrađen na osnovi propisanog okvirnog nastavnog plana i programa.

Odobrenje za početak izvođenja naukovanja daje ministar gospodarstva
uz prethodno pribavljenu suglasnost ministra prosvjete i športa.

Članak 6.

Nastava stručno-teorijskog dijela naukovanja organizira se u razrednim
odjelima i to u obrazovnim grupama i podgrupama.

U obrazovnoj grupi se ostvaruju zajednički stručni sadržaji jednog ili
više srodnih područja rada.

U obrazovnoj podgrupi ostvaruju se stručni sadržaji, specifični za pojedina
zanimanja.

Članak 7.

Nastava iz članka 6. ovog Pravilnika organizira se i izvodi u pravilu
zajedno s onim dijelom praktične nastave koji organizira i izvodi obrtnička
škola.

Nastava se organizira i izvodi prema prethodno utvrđenom izvedbenom
nastavnom planu i programu.

Godišnji i tjedni broj nastavnih sati koji se izvodi u školi utvrđuje
se godišnjim planom i programom rada škole te se usklađuje s radnim vremenom
obrtničke radionice.

Članak 8.

Praktični dio naukovanja izvodi se kod obrtnika koji obavlja vezani
obrt za koji se traži majstorski ispit, odnosno kod trgovačkog društva
iz članka 8. Zakona o obrtu, ili kod trgovca pojedinca koji posluje na
obrtnički način, kod obrtnika i u obrtničkoj školi.

Praktični dio naukovanja izvodi se kod obrtnika ako:

- obrtnik ima majstorsko zvanje ili ima zaposlenog djelatnika s odgovarajućim
majstorskim zvanjem,

- posjeduje odgovarajući prostor, opremu i uvjete za izvođenje praktičnog
dijela naukovanja,

- ima operativni plan i hodogram iz članka 15. stavka 2. alineje 2.
i 3. ovog Pravilnika, kojim se propisuje ostvarenje praktičnog dijela naukovanja
za svaku godinu naukovanja posebno.

Ako se kod obrtnika ne može obaviti praktični dio naukovanja, za koji
obrtnik i naučnik imaju zaključen ugovor, ovaj dio praktičnog naukovanja
izvodit će se u radionicama obrtničke škole.

Ako za izvođenje dijela naukovanja iz trećeg stavka ovog članka škola
ne posjeduje odgovarajuću radionicu, dužna je organizirati izvođenje ovog
dijela naukovanja kod drugih obrtnika odnosno trgovačkih društava iz članka
8. Zakona o obrtu ili kod drugih škola.

Ako iz bilo kojih razloga dođe do prestanka obrta za koji obrtnik i
naučnik imaju zaključen ugovor o naukovanju ili ako se ugovor raskine krivnjom
obrtnika područna obrtnička komora dužna je naučniku organizirati praktični
dio naukovanja kod drugog obrtnika odnosno trgovačkog društva.

Ako se ugovor o naukovanju raskine krivnjom naučnika njegov roditelj
ili staratelj dužni su pronaći drugog obrtnika ili trgovačko društvo s
kojim će se zaključiti ugovor o naukovanju.

Odluku o stupanju odgovornosti za raskid ugovora iz stavka 5. i 6. ovog
članka donosi povjerenstvo iz članka 22. stavka 2. ovog Pravilnika.

Članak 9.

Za obavljanje praktičnog dijela naukovanja obrtniku se izdaje dozvola
(licenca).

Dozvolu (licencu) za ostvarivanje praktičnog dijela naukovanja izdaje
Hrvatska obrtnička komora.

Dozvolu (licencu) može dobiti onaj obrtnik koji ispunjava uvjete iz
članka 8. ovog Pravilnika.

Kadrovski i materijalni uvjeti propisuju se nastavnim planom i programom,
a mjere higijensko tehničke zaštite i sanitarni standardi propisuju se
drugim odgovarajućim propisima.

Članak 10.

Za utvrđivanje uvjeta iz stavka 4. članka 9., Hrvatska obrtnička komora
osniva povjerenstvo od najmanje tri člana.

Članovi povjerenstva su nastavnici obrtničke škole odgovarajuće stručne
spreme i obrtnici s majstorskim zvanjem odgovarajućeg zanimanja.

Povjerenstvo iz prvog stavka ovog članka osniva se za svaku vrstu programa
posebno.

Način rada povjerenstva propisuje Hrvatska obrtnička komora.

Članak 11.

Program naukovanja koji se organizira i izvodi u obrtničkoj školi ostvaruju
nastavnici.

Nastavnici su profesori, stručni učitelji i suradnici u nastavi.

Profesori izvode stručno-teorijsku nastavu ili praktični dio naukovanja,
a stručni učitelji i suradnici u nastavi praktični dio naukovanja.

Iznimno, kada za zadano područje ne postoji odgovarajući studij, stručno-teorijsku
nastavu ili praktični dio naukovanja može izvoditi i osoba s višom stručnom
spremom ili s majstorskim zvanjem odnosno osoba s priznatim statusom majstora
ako je postignuta stručna sprema najviši stupanj obrazovanja u tom stručnom
području.

Ministarstvo prosvjete i športa utvrđuje koja osoba iz stavka 4. ovog
članka može izvoditi stručno-teorijski dio nastave.

Članak 12.

Za profesora može biti izabrana osoba koja je završila odgovarajući
studij visoke stručne spreme propisan nastavnim planom i programom.

Za stručnog učitelja može biti izabrana osoba koja ima odgovarajuću
višu stručnu spremu i završila je srednju školu odgovarajućeg zanimanja.

Za suradnika u nastavi može biti izabrana osoba s odgovarajućim majstorskim
zvanjem ili osoba koja ima odgovarajuću stručnu spremu u skladu s kadrovskim
uvjetima propisanim nastavnim planom i programom.

Osobe iz stavka 1., 2. i 3. ovog članka moraju pored navedenih uvjeta
ispunjavati i uvjete propisane Zakonom o srednjem školstvu ("Narodne novine"
broj 19/92., 26/93., 27/93. i 50/95.).

Članak 13.

Profesori organiziraju i izvode stručno-teorijski dio nastave ili praktični
dio naukovanja prema godišnjem izvedbenom planu i programu rada škole i
prema utvrđenim pedagoškim normativima rada.

Stručni učitelji samostalno izvode praktični dio nastave koji se obavlja
u obrtničkoj školi.

Suradnici u nastavi sudjeluju u izvođenju praktičnog dijela nastave
pod neposrednim rukovodstvom profesora ili stručnog učitelja.

Članak 14.

Program naukovanja koji se organizira u obrtničkoj radionici ili trgovačkom
društvu iz člana 8. Zakona o obrtu ostvaruju majstori odgovarajućeg zanimanja
ili osobe s priznatim statusom majstora.

Članak 15.

Za praćenje ostvarivanja programa praktičnog dijela naukovanja u obrtničkim
radionicama obrtnička škola određuje jednog ili više nastavnika.

Nastavnik iz stavka 1. ovog članka dužan je:

- obavljati poslove člana povjerenstva iz članka 10. ovog Pravilnika,

- izraditi operativni plan i hodogram praktičnog dijela naukovanja,
za svaku godinu naukovanja posebno,

- utvrditi zajedno s majstorom iz obrtničke radionice dijelove operativnog
plana koji će se realizirati u obrtničkoj radionici odnosno u obrtničkoj
školi,

- sudjelovati u organizaciji i provedbi kontrolnih ispita iz članka
18. ovog Pravilnika,

- pružiti pedagošku i metodičku pomoć majstorima u obrtničkim radionicama.

Članak 16.

Ostvarivanje programa naukovanja organizira se prema izvedbenom nastavnom
planu i programu.

Članak 17.

Praktični dio naukovanja se mora organizirati tako da se naučnicima
omogući redovno pohađanje nastave iz općeobrazovnog i stručno-teorijskog
dijela nastavnog plana i programa.

Članak 18.

Tijekom naukovanja kontinuirano se prate, provjeravaju i ocjenjuju stručna
znanja i vještine naučnika.

Uspjeh naučnika u praktičnom dijelu naukovanja prati se ocjenjivanjem
svake vježbe koju provodi majstor u obrtničkoj radionici ili nastavnik
u obrtničkoj školi.

Pored kontinuiranog praćenja, provjeravanja i ocjenjivanja naukovanja
na kraju prve i druge godine naukovanja provede se kontrolni ispit iz stručno-teorijskih
i praktičnih znanja i vještina.

Sadržaj kontrolnih ispita utvrđuje obrtnička škola na temelju propisanog
nastavnog plana i programa.

Tijekom kontrolnog ispita vodi se zapisnik.

Na način praćenja i ocjenjivanja naučnika odgovarajuće se primjenjuje
Pravilnik o načinu praćenja i ocjenjivanja učenika u osnovnoj i srednjoj
školi ("Narodne novine" br. 92/95.).

Uspjeh naučnika iz pojedinih područja naukovanja ocjenjuje se prema
članku 65. stavak 1. i 2. Zakona o srednjem školstvu ("Narodne novine"
broj 19/92., 26/93., 27/93. i 50/95.).

Članak 19.

Kontrolni ispit provodi povjerenstvo koje se sastoji od tri člana.

Dva člana povjerenstva su nastavnici odgovarajuće struke obrtničke škole,
a jedan član povjerenstva je majstor iz radionice s kojom naučnik ima zaključen
ugovor o naukovanju.

Članak 20.

Svrha kontrolnog ispita je utvrditi da li se ostvaruju pojedini ciljevi
i zadaće naukovanja. Izvanredni kontrolni ispit obvezno se provodi ako
iz bilo kojih razloga naučnik nije bio ocijenjen ili je iz pojedinih dijelova
naukovanja ocijenjen ocjenom nedovoljan (1).

Članak 21.

Ako se kontrolnim ispitom utvrdi da se ciljevi i zadaće naukovanja ne
ostvaruju, povjerenstvo iz članka 19. stavka 1. ovog Pravilnika utvrđuje
uzroke njihovog neostvarivanja.

Ako se utvrdi da su uzroci u neodgovarajućem poučavanju, daje se dopunska
poduka i utvrđuje rok za poboljšanje stručno-teorijskih i praktičnih znanja
i vještina.

Ako se uzroci u zadanom roku ne uklone, Hrvatska obrtnička komora pokreće
postupak za oduzimanje dozvole obrtniku za ostvarivanje praktičnog dijela
naukovanja, a škola pokreće stegovni postupak za nastavnika obrtničke škole.

Članak 22.

Zavisno od postignutih rezultata naučnika, naukovanje se može skratiti
ili produžiti najviše za jednu godinu.

Odluku o produživanju ili skraćenju naukovanja donosi povjerenstvo iz
članka 19. stavka 2. ovog Pravilnika, razrednik naučnika i pedagog, odnosno
psiholog obrtničke škole.

Članak 23.

Ako se i nakon produžetka naukovanja utvrdi da naučnik nije ostvario
postavljene ciljeve i zadaće naukovanja, naučnik gubi status naučnika.

Članak 24.

Na završetku svake godine naukovanja uspjeh naučnika ocjenjuje se općom
ocjenom koja se utvrđuje kao prosjek ocjena iz pojedinih dijelova naukovanja
prema članku 65. stavak 3. i 4. Zakona o srednjem školstvu ("Narodne novine"
broj 19/92., 26/93., 27/93. i 50/95.).

UPISI

Članak 25.

Pravo na upis u obrtničku školu imaju naučnici koji ispunjavaju uvjete
iz članka 45. Zakona o obrtu ("Narodne novine" broj 77/93. i 90/96.) i
koji su s obrtnikom zaključili ugovor o naukovanju.

Broj obrazovnih mjesta po zanimanjima za svaku školsku godinu utvrđuje
područna obrtnička komora.

Odluku o upisu u obrtničke škole donosi ministar gospodarstva, na prijedlog
Hrvatske obrtničke komore i uz prethodno pribavljenu suglasnost ministra
prosvjete.

Članak 26.

Elemente i kvalitete za izbor kandidata za upis u obrtničke škole propisuje
ministar prosvjete i športa uz prethodno pribavljeno mišljenje Hrvatske
obrtničke komore.

Članak 27.

Ugovor o naukovanju zaključuju obrtnik, odnosno trgovačko društvo, iz
članka 8. Zakona o obrtu, obrtnička škola i naučnik, odnosno njegov roditelj
ili staratelj.

Članak 28.

Ugovorom o naukovanju određuje se osobito:

- početak i trajanje naukovanja,

- radno vrijeme naučnika u obrtničkoj radionici ili na radilištu,

- raspored odmora naučnika u trajanju od najmanje 45 radnih dana tijekom
školske godine,

- materijalna naknada naučniku za vrijeme trajanja naukovanja,

- obveze obrtnika glede ostvarivanja plana i programa praktičnog dijela
naukovanja prema operativnom planu i hodogramu kojeg je izradila obrtnička
škola utvrđenog člankom 15. stavkom 2. ovog Pravilnika,

- obveze obrtnika glede osiguranja materijala, strojeva i alata potrebnih
za izvođenje praktičnog dijela naukovanja,

- obveze obrtnika i obrtničke škole glede osiguranja naučnika za slučaj
nesreće na naukovanju,

- obveze naučnika naročito glede pridržavanja radne i tehnološke discipline
na naukovanju,

- obveze obrtničke škole,

- druga međusobna prava i obveze naučnika, obrtnika, odnosno trgovačkog
društva i obrtničke škole za vrijeme trajanja naukovanja.

Hrvatska obrtnička komora vodi evidenciju ugovora o naukovanju i skrbi
o njihovoj provedbi.

NAUKOVANJE ODRASLIH

Članak 29.

Naukovanje odraslih obavlja se prema sadržajima utvrđenim okvirnim obrazovnim
programom za odgovarajuće zanimanje.

Trajanje naukovanja odraslih ovisi o njihovom životnom i radnom iskustvu,
o čemu odluku donosi obrtnička škola.

Članak 30.

Pravo na naukovanje iz članka 29. ovog Pravilnika imaju osobe s najmanje
završenom osnovnom školom, osobe s neodgovarajućom stručnom ili srednjom
školskom spremom te osobe s višom ili visokom stručnom spremom.

Naukovanje osoba iz stavka 1. ovog članka izvodi se prema razlikovnom
planu i programu kojeg utvrđuje obrtnička komora.

Na osobe iz stavka 1. ovog članka ogovarajuće se primjenjuju i odredbe
Pravilnika o uvjetima i načinu izvođenja i stjecanja srednjoškolskog obrazovanja
odraslih ("Narodne novine", broj 14/93., 61/97.).

NAUKOVANJE OSOBA S TEŠKOĆAMA U RAZVOJU

Članak 31.

Naukovanje osoba s teškoćama u razvoju organizira se uz primjenu individualiziranih
postupaka u obrtničkoj školi ili u posebnim organizacijama.

Praktični dio naukovanja može se, prema uvjetima propisanim ovim Pravilnikom,
obavljati i kod obrtnika odnosno trgovačkog društva iz članka 8. Zakona
o obrtu.

Članak 32.

Naukovanje osoba s teškoćama u razvoju ostvaruje se prema okvirnim nastavnim
planovima i programima iz članka 2. ovog Pravilnika, s time da se naukovanje
može produžiti za najviše dvije godine.

Na osobe iz stavka 1. ovog članka odgovarajuće se primjenjuju i odredbe
propisane Pravilnikom o srednjoškolskom obrazovanju učenika s teškoćama
i većim teškoćama u razvoju ("Narodne novine", broj 86/93.).

II. STRUČNO OSPOSOBLJAVANJE

Članak 33.

Stručno osposobljavanje za stjecanje praktičnih zvanja i vještina može
se obavljati kod obrtnika koji obavlja vezani obrt za koji se traži stručna
osposobljenost, ili u obrtničkoj školi koja posjeduje odgovarajuću opremljenu
radionicu.

Stručno osposobljavanje za stjecanje teorijskih sadržaja potrebnih za
samostalno vođenje obrta može se organizirati u obrtničkoj školi ili drugoj
obrazovnoj ustanovi ili kod druge odgovarajuće pravne osobe.

Članak 34.

Sadržaj stručnog osposobljavanja za pojedine vezane obrte, za koje se
traži stručna osposobljenost utvrđuje se na temelju programa ispita o stručnoj
osposobljenosti.

III. PEDAGOŠKA DOKUMENTACIJA
I EVIDENCIJA

Članak 35.

Obrtnička ili druga srednja strukovna škola, obrtnik ili trgovačko društvo
iz članka 8. Zakona o obrtu i Hrvatska obrtnička komora vode pedagošku
dokumentaciju i evidencije o naučnicima.

Obrazac i sadržaj pedagoške dokumentacije i evidencije propisuje ministar
prosvjete i športa, ministar gospodarstva i komorski tajnik Hrvatske obrtničke
komore.

IV. NADZOR

Članak 36.

Nadzor nad zakonitošću organiziranja i provođenja stručno-teorijskog
i praktičnog dijela naukovanja i stručnog osposobljavanja koji se organizira
i izvodi u obrtničkoj školi ili drugoj strukovnoj školi, drugoj ustanovi
ili pravnoj osobi, provodi Ministarstvo prosvjete i športa u okviru svojih
ovlasti.

Nadzor nad zakonitošću organiziranja i provođenja praktičnog dijela
naukovanja i stručnog osposobljavanja koji se organizira i izvodi u obrtničkoj
radionici ili trgovačkom društvu iz članka 8. Zakona o obrtu provodi Ministarstvo
gospodarstva.

Stručni nadzor nad naukovanjem iz stavka 1. i 2. ovog članka provodi
Ministarstvo prosvjete i športa u okviru svojih ovlasti.

V. PRIJELAZNE I ZAVRŠNE ODREDBE

Članak 37.

Stupanjem na snagu ovog Pravilnika prestaje važiti Pravilnik o načinu
ostvarivanja programa naukovanja i osposobljavanja za vezane obrte ("Narodne
novine", broj 101/95.).

Članak 38.

Ovaj Pravilnik stupa na snagu danom objave u "Narodnim novinama".

Klasa: 311-01/97-01/442
Urbroj: 536-01-97-02
Zagreb, 30. srpnja 1997.

Ministar gospodarstva
**mr. Nenad Porges,** v. r.

Odluka, NN 86/1997-4160